༄༅།  ། བླ་མ་བརྒྱུད་པ་བོད་ཀྱི་ལོ་རྒྱུས་བཞུགས།  ། ༄༅།  ། བླ་མ་དམ་པའི་ཞབས་ལ་སྤྱི་བོས་ཕྱག་འཚལ་ལོ།  ། བླ་མ་བརྒྱུད་པ་བོད་ཀྱི་ལོ་རྒྱུས་ནི།  ཆོས་འཁོར་གྲོམ་པ་རྒྱང་དུ།  རྒྱ་ཤཱཀྱ་གཞོན་ནུ་དང་།  སེ་ཡེ་ཤེས་བརྩོན་འགྲུས་གཉིས་མཁན་སློབ་མཛད་པ་ལས།  སེས་བླ་ཆེན་འབྲོག་མི་ཤཱཀྱ་ཡེ་ཤེས་དང་།  སྟག་ལོ་གཞོན་ནུ་བརྩོན་འགྲུས་གཉིས་རྒྱ་གར་དུ་བརྫངས་ཏེ།  བསྟན་པའི་རྩ་བ་ཡིན་པས་འདུལ་བ་དང་།  བསྟན་པའི་སྙིང་པོ་ཡིན་པས་ཕར་ཕྱིན་དང་། བསྟན་པའི་ཉིང་ཁུ་ཡིན་པས་གསང་སྔགས་རྣམས་ཉོན་ལ་ཤོག་གསུངས་ནས།  གཉིས་པོ་རྒྱ་གར་དུ་བྱོན།  བླ་ཆེན་གྱིས་བལ་ཡུལ་དུ་བྷ་རོ་ཧཾ་ཐུང་ཞེས་བྱ་བ་ལ་སྔགས་ཀྱི་སྒོར་ཞུགས།  དེ་ནས་རྒྱ་གར་དུ་བྱོན་ནས་སློབ་དཔོན་རཏྣ་ཨཱ་ཀ་ར་ཤཱནྟི་པ་གྲགས་པ་ཆེ་ཞིང་མཁས་པར་དགོངས་ནས་འདུལ་བ་དང་།  ཤེས་རབ་ཀྱི་ཕ་རོལ་ཏུ་ཕྱིན་པ་དང་།  གསང་སྔགས་ཀྱང་མང་དུ་གསན།  དེ་ནས་རྒྱ་གར་ཤར་ཕྱོགས་སུ་བྱོན་ནས་སློབ་དཔོན་བིརྺ་པའི་སློབ་མ་ནི་ཌོཾ་བི་ཧེ་རུ་ཀདེའི་བརྒྱུད་པ་འཛིན་པའི་སློབ་དཔོན་མི་ཐུབ་ཟླ་བ་དངོས་ཀྱི་སློབ་མ་མཆོག་དགེ་སློང་དཔའ་བོ་རྡོ་རྗེ་ལ་ཧེ་བཛྲའི་རྒྱུད་གསུམ་ཡན་ལག་དང་བཅས་པ་ལ་སོགས་པའི་སྔགས་མང་དུ་གསན།  བསམ་མི་ཁྱབ་ལ་སོགས་པའི་མན་ངག་མང་དུ་ཞུས།  ལམ་འབྲས་རྩ་བ་མེད་པ་ཞིག་ཀྱང་གསན།  རྒྱ་གར་དུ་ལོ་བཅུ་གཉིས་བཞུགས་ནས་ལོ་ཙཱ་བ་ཆེན་པོར་གྱུར།  སྟག་ལོས་ནི་ཤེས་རབ་སྙིང་པོ་རྒྱ་ཀློག་ཏུ་འདོན་པ་གཅིག་ལས་མ་ཤེས།  རྡོ་རྗེ་གདན་ལ་བསྐོར་བ་བྱེད་ཅིང་བསྡད་གསུང་ངོ་།  ། ཚུལ་ཁྲིམས་ཀྱི་མགོ་ཐོན་པས་སྟག་ཚོའི་སྡེ་པ་མང་པོ་བྱུང་ངོ་།  ། དེ་ནས་བླ་ཆེན་བོད་དུ་བྱོན༑  ཆོས་མང་དུ་གསུང་གིན་བཞུགས་སྐབས་སུ་སྔ་དྲོའི་ཚུར་ཉེ་བ་རྣམ་ཐང་དཀར་པོ་ན་བཞུགས་པའི་དུས་སུ།  བླ་མ་ག་ཡ་དྷ་རས་འཕྲིན་བཏང་ནས་བསུ་རུ་ཤོག་གསུངས།  ཆོས་ཅི་ཤེས་དྲིས་པས་རྡོ་རྗེ་ཐེག་པ་ལ་མཁས་པར་དགོངས་ནས་དགེས་པས་བསུ་སྟེ་གྲོམ་པ་ལྷ་རྩེའི་བྲག་ལ་བཞུགས་ནས་ཆོས་ཀྱི་ཟླའོ་བྱས་པས་ཤིན་ཏུ་མཉེས་ནས་ལོ་ལྔ་བཞུགས་པར་བྱས།  གསེར་སྲང་ལྔ་བརྒྱ་འབུལ་བར་བྱས་ནས་མུ་གུ་ལུང་དུ་བཞུགས་པར་བྱས།  ལོ་གསུམ་ན་འགྲོ་གསུང་།  བླ་མའི་ཐུགས་ལ་གསེར་རྫོགས་པར་འབུལ་དགོངས་ནས་གསེར་བསྒྲུབས་པས་བག་ཙམ་མ་ལྡང་ནས་ཟུར་ཤག་འབྱུང་བ་ལ་མི་གཏང་ནས་ཆོས་སྦྱིན་གྱི་ཤོག་གསུངས་པས།  ཟུར་ཡང་དག་བསྒྲུབ་པ་ལ་ཞུགས་པས་སློབ་མ་ལ་ལ་ན་རེ།  དགེ་སྦྱོར་གྱི་བར་ཆད་ཡིན་ཟེར་བ་ལ།  འབྲོག་མི་ལོ་ཙཱ་བ་ཆེན་པོ་ཡིན་པས་མན་ངག་ཡོད་ངེས་ཟེར་ནས་ཕྱིན་པས།  གསེར་སྲང་བརྒྱ་ཙམ་ཡང་ཕུལ།  བླ་མས་བསམ་མི་ཁྱབ་ཀྱྀ་མན་ངག་གནང་།  ཟུར་བོ་ཆེ་ཤག་འབྱུང་ཡང་དགའ་ནས།  བླ་མ་ཆེན་པོའི་བཀའ་དྲིན་གྱིས༑  ༑ ཨ་པོའི་སེམས་ཕྱོགས་ནོར་དུ་ཐལ།  ། ཟེར་ལོ།  དེར་བླ་མ་ག་ཡ་དྷ་ར་ལ་གསེར་སྲང་ལྔ་བརྒྱ་དུས་གཅིག་ལ་ཕུལ་བས་ཐུགས་མ་ཆེས་པས་སྒྱུ་མ་ཡིན་ནམ་དགོངས་ཏེ།  ལམ་ཀར་མང་ཀར་དྲིལ་ཆེན་གྱི་མི་མང་སར་བྱོན་ཅིང་འདི་རྣམས་གསེར་དུ་འདུག་གམ་མི་འདུག་གསུང་ཞིང་བསྟན།  དེ་དག་གསེར་ཡིན་པར་དགོངས་པ་དང་།  ཤིན་ཏུ་དགེས་པས་ད་ཁྱོད་ཅི་དགའ་བ་བྱའི་ཅི་འདོད་གསུངས།  ཅི་ཡང་མི་ཞུ་གསུངས་པས།  ཡང་ཡང་གསུངས་ནས།  འོ་ན་གསུངས་ངག་འདི་གཞན་ལ་མི་གསུང་བར་ཞུ་བ་ཕུལ།  བླ་མས་ཞལ་གྱིས་བཞེས་ནས་རྒྱ་གར་དུ་གཤེགས༑  ཡང་དུས་ཕྱིས་འགོས་ཀྱིས་གྲོ་མོ་ན་ཚུར་མཻ་ཏྲཱི་བ་ཡིན་གསུངས་ནས་སྤྱན་དྲངས།  བོད་དུ་བྱོན་པས་མཻ་ཏྲཱི་བ་མིན་པར་འདུག་པས། བླ་མས་བརྫུན་གསུངས་བྱས་པས།  མཻ་ཏྲཱྀ་བས་ཆོས་ནི་ང་མཁས་ཁྱོད་ཆོས་འདོད་པར་འདུག་པས་དེ་ངས་དགའ་མོད་གསུངས།  དེར་འགོས་ཀྱང་ཆོས་ལ་མགུ་བསབསྙེན་བཀུར་ཡང་མང་དུ་བྱས་རྒྱ་གར་དུ་གཤེགས་སོ།  ། ཡང་དུས་ཕྱིས་གྱི་ཇོ་ཟླ་བའི་འོད་ཟེར་གྱིས་མངའ་རིས་བསྟོད་ནས་སྤྱན་དྲངས་ནས་བསྙེན་བཀུར་མང་དུ་བྱས་ནས་རྒྱ་གར་དུ་གཤེགས་པའི་ལམ་ཁར་གྱི་ཇོའི་སློབ་མ་ཁ་རག་གཙང་པས་སྤྱན་དྲངས་ནས་ཁ་རག་ཏུ་བྱོན་ནོ། ཁ་རག་པས་བསྙེན་བཀུར་མང་དུ་བྱས་ནས་དེར་སྐུ་འདའ་ཁར་ངའི་བུ་ཚ་བོ་རི་རྩེ་ལ་ཡོད་པས་དེར་སྐྱོལ་གསུངས།  བུ་ཚ་བོ་བདག་ཅག་ཀྱང་ལགས་ན་བྱས་པས།  དེས་མི་ཕན་སྐྱོལ་གསུངས།  དེ་བླ་ཆེན་གྱིས་སློབ་མ་སྒོམ་ཆེན་གྱིས་སེ་རོག་གཉིས་ཅན་དུ་བཞུགས་ནས།  བུ་སྒྲུབ་པ་ལ་ནན་ཏན་མ་ཆུང་༑  ངས་མ་བསྒོམས་ཀྱང་སྔགས་པ་འཆི་ན་འདི་བཞིན་ཡིན་གསུངས་ནས།  རྡོ་རྗེ་དྲིལ་བུ་ཕྱག་ཏུ་བསྣམས་ནས་འོད་རིལ་བ་ཙམ་ཞིག་སྤྱི་གཙུག་ནས་འཐོན་ནས་སོང་གསུངས།  ད་ལྟ་ཡང་ཐོད་ཕུ་ན་རྡོ་རྗེ་དྲིལ་བུ་ཡོད་དོ།  ། བླ་ཆེན་འབྲོག་མི་ཉིད་གཞུང་གསུངས་པའི་སློབ་མ་ལ་མན་ངག་མི་གསུང་།  མན་ངག་གསུངས་པའི་སློབ་མ་ལ་གཞུང་མི་གསུང་བ་ཡིན་གསུངས།  གཞུང་ཚར་བའི་སློབ་མ་ནི་ལྷ་རྩེའི་གྱི་ལྗང་དབུ་དཀར་བ།  ཤངས་ཀྱི་བྲག་རྩེ་སོ་ནག་པ།  ས་སྐྱའི་འཁོན་དཀོན་མཆོག་རྒྱལ་པོ།  འཕྲང་འོག་གི་དབྲད་དཀོན་མཆོག་རྒྱལ་པོ།  བླ་མ་མངའ་རིས་པ་གསལ་བའི་སྙིང་པོ་དང་ལྔ་ལགས།  མན་ངག་རྫོགས་པའི་སློབ་མ་ནི་འབྲོམ་བདེ་བ་སྟོན་ཆུང་༑  ལྷ་བཙུན་ཀ་ལི།  བླ་མ་སེ་མཁའ་ཆུང་བ་རྣམས་ཡིན།  འབྲོམ་ཞབས་ཐོག་ཆེ༑  ལྷ་བཙུན་ཇོ་མོའི་མིང་པོ།  བླ་མ་སེས་བླ་ཆེན་གྱི་སྤྱན་སྔར་སྔར་ལོ་བདུན་ཕྱིས་བཅུ་སྟེ་བཅུ་བདུན་བཞུགས།  གནག་སྨད་སུམ་ཅུ་ཙམ་ཕུལ།  བླ་མའི་ཞལ་ནས་འབུལ་བ་ཆུང་སྟེ་མཁོ་གསུངས།  ཞབས་ཐོག་ཆུང་ཡང་ཡུན་རིང་བ་དང་སྤྱོད་ལམ་གྱིས་མཉེས་ནས་མན་ངག་ཐོབ་པ་ཡིན་གསུངས།  གསུང་ངག་ཚར་ནས་གཞུང་ཞུས་པས་མན་ངག་བྱིན་པ་ལ་གཞུང་མི་བཤད་ཀྱི།  ཁྱོད་རང་གཞུང་ལ་དད་ན་ས་སྐྱར་སོང་གསུངས་ནས་བླ་མ་སེས་ས་སྐྱར་ལོ་བཞི་བཞུགས་ནས་ས་སྐྱ་པ་ཆེན་པོ་ལ་གཞུང་ཚང་བར་གསན་ནོ།  ། བླ་མ་འབྲོག་ལ་གྲུབ་པ་ཐོབ་པའི་སློབ་མ་ནི་ཕོ་གསུམ་མོ་བཞི་སྟེ།  ཕོ་གསུམ་ནི་སྒྱེར་སྒོམ་སེ་བོ།  གཤེན་སྒོམ་རོག་པོ།  དབུས་པ་གྲོད་པོ་ཆེའོ།  ། མོ་བཞི་ནི།  རྟོད་མོ་རྡོ་རྗེ་འཚོ། དབྲད་སྒོམ་མ་དཀོན་ནེ། ཤབ་པ་མོ་ལྕམ་གཅིགའཕྱད་མོ་ནམ་མཁའ་མོ། དེ་ལ་དང་པོ་དྲུག་གིས་ནི་ལུས་མ་སྤངས་པར་གྲུབ་པ་ཐོབ་བོ།  ། འཕྱད་མོ་ནམ་མཁས་ནི་ཐུན་མོང་གི་དངོས་གྲུབ་གྲུབ་པའོ།  ། གཞན་ཡང་གྲུབ་པ་ཐོབ་པའི་སློབ་མ་མང་དུ་བཞུགས་པར་གདའ།  བླ་མ་སེའི་སྤྱན་སྔར་རྗེ་དགོན་པ་བས་ལོ་བཅོ་བརྒྱད་བཞུགས་ནས་ཞབས་ཏོག་དང་སྤྱོད་ལམ་ཀུན་གྱིས་བླ་མ་མཉེས་པར་བྱས།  མན་ངག་མ་ལུས་པར་རྫོགས་པར་གནང་བ་ལགས་སོ།  ། བླ་མ་ས་སྐྱ་པ་ཆེན་པོ་སྒྱི་ཆུ་ན་བཞུགས་ཙམ་ན།  བླ་མ་སེའི་ཞལ་བལྟར་བྱོན་པས།  བླ་མ་སེས་ས་སྐྱ་པའི་ལོ་རྒྱུས་མང་དུ་དྲིས།  པང་དུ་བླངས་བཤུམས་ནས།  རྒད་པོ་གོག་པོ་འདི་ལ་ཆོས་ཡོད་ཀྱི།  མྱུར་བར་ཤོག་བུལ་ན་ང་འཆི་གསུངས་ནས།  ལམ་འབྲས་ཐོ་རེ་བ་ཞིག་གནང་།  བཞུད་པར་དགོངས་པས༑  དགེ་བཤེས་འཁོན་ཆུང་གི་ཞལ་ནས།  དེ་ལ་ཅི་ཡང་མེད།  ངའི་བླ་མ་མངའ་རིས་པའི་ཆོས་ཀྱི་བྲལ་བྲུལ་བསྒྲུབས་པ་ཡིན་གསུངས་ནས་འགྲོར་མ་གནང་།  ཕྱིད་ལོ་བཞུད་པས་བླ་མ་སེ་འདས་གསུངས།  དེའི་སློབ་མ་གང་དྲག་དྲིས་པས།  རྗེ་དགོན་པ་བ་དྲག་པར་ཐོས་ནས་རྗེའི་སྤྱན་སྔར་མཆིས་པས་བླ་མ་ས་སྐྱ་པ་ཆེན་པོའི་ཡབ་བླ་མ་སེའི་སློབ་དཔོན་ཡིན་པས་བླ་མ་བརྒྱུད་པའི་རིམ་པའི་དམ་ཚིག་ལ་དགོངས་ནས་གདམས་ངག་མ་ལུས་པར་ཚང་བར་གནང་གསུང་ངོ་།  ། བོད་ཀྱི་ལོ་རྒྱུས་བསྡུས་པ་ལགས་སོ།  ། ཚངས་པར་སྤྱོད་པའི་དགེ་བསྙེན་གྲགས་པ་རྒྱལ་མཚན་གྱིས་སྦྱར་བ་ཨིཐི། །  ། །